b'\n_START_ARTICLE_\nX86\n_START_PARAGRAPH_\nx86 arba 80x86 yra bendras vardas procesori\xc5\xb3 architekt\xc5\xabrai, kuri\xc4\x85 suk\xc5\xabr\xc4\x97 Intel kompanija. \xc5\xa0i architekt\xc5\xabra tapo dominuojanti stalini\xc5\xb3, ne\xc5\xa1iojam\xc5\xb3 ir nedideli\xc5\xb3 serveri\xc5\xb3 rinkoje nuo XX am\xc5\xbeiaus devinto de\xc5\xa1imtme\xc4\x8dio, po to, kai IBM i\xc5\xa1leido savo pirm\xc4\x85j\xc4\xaf IBM PC kompiuter\xc4\xaf. \xc5\xa0iuo metu kompiuteriai su \xc5\xa1ios architekt\xc5\xabros procesoriais daugiausia naudoja Microsoft Windows bei \xc4\xafvairias UNIX tipo operacines sistemas (\xc4\xafskaitant Linux). Nors daug \xc5\xa1iuolaikini\xc5\xb3 architekt\xc5\xabr\xc5\xb3, pavyzd\xc5\xbeiui, PowerPC, konkuruoja su x86 \xc4\xafvairiose ni\xc5\xa1ose, ta\xc4\x8diau n\xc4\x97 viena i\xc5\xa1 j\xc5\xb3 nesugeb\xc4\x97jo jos i\xc5\xa1stumti i\xc5\xa1 pagrindini\xc5\xb3 \xc5\xa1i\xc5\xb3 procesori\xc5\xb3 rink\xc5\xb3._NEWLINE_Architekt\xc5\xabra pavadinta x86 vardu tod\xc4\x97l, kad pirmieji procesoriai buvo identifikuojami pagal modelio numer\xc4\xaf, kuris pasibaigdavo skai\xc4\x8diumi \xe2\x80\x9e86\xe2\x80\x9c: 8086, 80186, 80286, 386 ir 486. D\xc4\x97l to, kad Intel negal\xc4\x97jo \xc4\xafgyti teisi\xc5\xb3 \xc4\xaf skaitin\xc4\xaf prek\xc4\x97s \xc5\xbeenkl\xc4\x85, v\xc4\x97liau procesoriai buvo pervadinti Pentium vardu, ta\xc4\x8diau ankstesn\xc4\x97 schema liko terminu, apib\xc5\xabdinan\xc4\x8diu vis\xc4\x85 j\xc5\xb3 \xc5\xa1eim\xc4\x85._NEWLINE_Kompiuterinei \xc4\xafrangai tobul\xc4\x97jant, architekt\xc5\xabra du kartus padidino adresacijos dyd\xc4\xaf. 1985 32 bit\xc5\xb3 386 pakeit\xc4\x97 16 bit\xc5\xb3 286 serijos procesorius. \xc5\xa0i architekt\xc5\xabra buvo pavadinta x86-32 arba IA-32. 2003 metais AMD pristat\xc4\x97 Athlon 64 procesorius, kurie prapl\xc4\x97t\xc4\x97 architekt\xc5\xabr\xc4\x85 iki 64 bit\xc5\xb3, \xc5\xbeinoma x86-64, AMD64 (AMD pavadinimas), EM64T arba IA-32e (Intel pavadinimai) ir x64 (Microsoft ir Sun Microsystems bei kit\xc5\xb3 kompanij\xc5\xb3 neutralus vardinimas) vardais. Nereik\xc4\x97t\xc5\xb3 \xc5\xa1ios architekt\xc5\xabros painioti su IA-64.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 x86 architekt\xc5\xabra atsirado Intel 8086 procesoriuose 1978 metais. Tai buvo procesoriaus Intel 8080 t\xc4\x99sinys (kuris buvo Intel 4004 ir Intel 8008 t\xc4\x85sa) ir daugum\xc4\x85 program\xc5\xb3, para\xc5\xa1yt\xc5\xb3 8080 asemblerio kalba, buvo galima mechani\xc5\xa1kai perkelti \xc4\xaf ekvivalen\xc4\x8dias 8086 asemblerio programas. Ji trimis metais v\xc4\x97liau buvo pritaikyta (su viduje kiek paprastesniu Intel 8088 procesoriumi) IBM PC asmeniniuose kompiuteriuose. D\xc4\x97l \xc5\xa1ios platformos populiarumo, \xc5\xa1i architekt\xc5\xabra tapo viena s\xc4\x97kmingiausi\xc5\xb3 vis\xc5\xb3 laik\xc5\xb3 procesoriaus architekt\xc5\xabr\xc5\xb3._NEWLINE_Be Intel procesorius, suderinamus su x86 architekt\xc5\xabra, dar gamino Cyrix, NEC Corporation, IBM, IDT ir Transmeta. Labiausiai s\xc4\x97kminga kompanija, kuri gamina su Intel suderinamus x86 architekt\xc5\xabros procesorius, yra AMD. Ji u\xc5\xbeima nors ir gerokai ma\xc5\xbeesn\xc4\x99 u\xc5\xbe Intel, bet gana svarbi\xc4\x85 rinkos dal\xc4\xaf. Dar viena \xc5\xbeinomesn\xc4\x97 kompanija, gaminanti \xc5\xa1ios architekt\xc5\xabros procesorius, yra VIA Technologies su savo C3 ir C7 serija._NEWLINE_Intel kartu su HP pristat\xc4\x97 IA-64, atskir\xc4\x85 64 bit\xc5\xb3 architekt\xc5\xabr\xc4\x85, naudojam\xc4\x85 Itanium procesoriuose. Tai visi\xc5\xa1kai nauja sistema, kuri neturi joki\xc5\xb3 pana\xc5\xa1um\xc5\xb3 su x86 architekt\xc5\xabra, tod\xc4\x97l nereik\xc4\x97t\xc5\xb3 jos painioti su IA-32, kuri sinonimas 32 bit\xc5\xb3 x86 architekt\xc5\xabrai.\n_START_SECTION_\nDizainas\n_START_PARAGRAPH_\nx86 yra kintan\xc4\x8dio instrukcij\xc5\xb3 ilgio CISC dizaino architekt\xc5\xabra, atgaliniai suderinama su senesn\xc4\x97mis versijomis. \xc5\xbdod\xc5\xbeiai yra saugomi little-endian seka. Instrukcijos vykdymo metu, dabartiniai x86 procesoriai naudoja kelet\xc4\x85 papildom\xc5\xb3 dekodavimo \xc5\xbeingsni\xc5\xb3, skaidan\xc4\x8di\xc5\xb3 instrukcijas \xc4\xaf ma\xc5\xbeesnes dalis, micro-ops, kurie yra greitai \xc4\xafvykdomi RISC tipo mikro architekt\xc5\xabros._NEWLINE_Intel 8086 ir 8088 tur\xc4\x97jo 14 16 bit\xc5\xb3 registr\xc5\xb3. Keturi i\xc5\xa1 j\xc5\xb3 (AX, BX, CX, DX) yra bendrosios paskirties (nors jie turi ir specialias funkcijas, pavyzd\xc5\xbeiui, tik CX gali b\xc5\xabti naudojamas cikl\xc5\xb3 (loop komandos) skaitikliu post\xc5\xabmio operacijose). Kiekvienas j\xc5\xb3 gali b\xc5\xabti pasiektas kaip du atskiri baitai (pavyzd\xc5\xbeiui, BX vyresnysis baitas \xc5\xbeymimas BH, \xc5\xbeemesnysis BL). Keturi segmento registrai (CS, DS, SS ir ES) naudojami apskai\xc4\x8diuoti atminties adres\xc4\x85 bei nustatyti duomen\xc5\xb3 ir steko segment\xc5\xb3 prad\xc5\xbei\xc4\x85. Taip pat yra keturi indekso (adreso) registrai (BP, SP, DI ir SI), saugantys savyje poslinkio dyd\xc5\xbeius, naudojamus loginio adreso formavimui bei darbui su duomen\xc5\xb3 masyvais. FLAGS registras saugo savyje po\xc5\xbeymius ir b\xc5\xabsenas, pavyzd\xc5\xbeiui, perpildymas, dalyba i\xc5\xa1 nulio. Galiausiai IP registras nurodo \xc4\xaf sekan\xc4\x8di\xc4\x85 vykdom\xc4\x85 komand\xc4\x85 (komand\xc5\xb3 skaitiklis)._NEWLINE_Tobul\xc4\x97jant x86, instrukcij\xc5\xb3 ir registr\xc5\xb3 skai\xc4\x8dius i\xc5\xa1augo, buvo \xc4\xafvesti papildomi SIMD (viena instrukcija, daugialypiai duomenys) instrukcij\xc5\xb3 rinkiniai: MMX, SSE, SSE2, SSE3, 3DNow! (tik AMD), SSSE3. Paskutiniai modeliai \xc4\xafved\xc4\x97 patobulinimus, palengvinan\xc4\x8dius x86 virtualizacij\xc4\x85.'